รัฐบาลไทย-ข่าวทำเนียบรัฐบาล-มหาดไทย มอบทองคำแท่ง หนัก 20 บาท ให้แก่ผู้โชคดีที่ถูกรางวัลที่ 1 สลากบำรุงสภากาชาดไทย ปี 2565 กระทรวงมหาดไทย พร้อมเชิญชวนประชาชนร่วมเป็นส่วนหนึ่งในการสนับสนุนกิจการของสภากาชาดไทย
วันอังคารที่ 7 กุมภาพันธ์ 2566
07/02/2566
มหาดไทย มอบทองคําแท่ง หนัก 20 บาท ให้แก่ผู้โชคดีที่ถูกรางวัลที่ 1 สลากบํารุงสภากาชาดไทย ปี 2565 กระทรวงมหาดไทย พร้อมเชิญชวนประชาชนร่วมเป็นส่วนหนึ่งในการสนับสนุนกิจการของสภากาชาดไทย
มหาดไทย มอบทองคําแท่ง หนัก 20 บาท ให้แก่ผู้โชคดีที่ถูกรางวัลที่ 1 สลากบํารุงสภากาชาดไทย ปี 2565 กระทรวงมหาดไทย พร้อมเชิญชวนประชาชนร่วมเป็นส่วนหนึ่งในการสนับสนุนกิจการของสภากาชาดไทย เพื่อช่วยเหลือประชาชนผู้ตกทุกข์ได้ยาก
เมื่อวันที่ 6 ก.พ. 66 เวลา 11.00 น. ที่ห้องประชุมดํารงธรรม อาคารศาลาว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย เป็นประธานมอบรางวัลสลากบํารุงสภากาชาดไทย ประจําปี 2565 กระทรวงมหาดไทย โดยมี นายแมนรัตน์ รัตนสุคนธ์ อธิบดีกรมการปกครอง นายอรรษิษฐ์ สัมพันธรัตน์ อธิบดีกรมการพัฒนาชุมชน ผู้บริหารสํานักงานปลัดกระทรวงมหาดไทย ร่วมเป็นเกียรติและแสดงความยินดี
โอกาสนี้ นายสุทธิพงษ์ จุลเจริญ ปลัดกระทรวงมหาดไทย มอบรางวัลที่ 1 ทองคําแท่ง หนัก 20 บาท มูลค่ารวม 595,000 บาท ให้แก่นายสงบ สะโตน หัวหน้าสํานักงานป้องกันและบรรเทาสาธารณภัยจังหวัดพังงา ซึ่งเป็นผู้ถูกรางวัลที่ 1 สลากบํารุงสภากาชาดไทย ประจําปี 2565 กระทรวงมหาดไทย หมายเลข 138990 พร้อมกล่าวแสดงความยินดีกับผู้ได้รับรางวัล
“ในนามของกระทรวงมหาดไทย ขอเเสดงความยินดีกับผู้รับรางวัล ที่เป็นคนมหาดไทยผู้มีจิตเป็นกุศล ช่วยสนับสนุนกิจกรรมสาธารณกุศล ของกระทรวงมหาดไทยและสมาคมแม่บ้านมหาดไทย โดยรายได้หลังหักค่าใช้จ่าย จะได้บํารุงสภากาชาดไทยในงานการสาธารณสงเคราะห์มากขึ้น และขอให้ได้ช่วยกันอย่างต่อเนื่อง เพื่อเป็นตัวอย่างการทําความดีให้กับเพื่อนข้าราชการ พนักงานรัฐวิสาหกิจ และบุคลากรในสังกัดกระทรวงมหาดไทยต่อไป" นายสุทธิพงษ์ฯ กล่าวแสดงความยินดีในช่วงต้น
นายสุทธิพงษ์ จุลเจริญ ปลัดกระทรวงมหาดไทย กล่าวว่า สภากาชาดไทย เป็นองค์กรการกุศลเพื่อมนุษยธรรมตามหลักกาชาดสากล โดยพระบาทสมเด็จพระปรมินทรมหาจุฬาลงกรณ์ พระจุลจอมเกล้าเจ้าอยู่หัว ทรงพระกรุณาโปรดเกล้าโปรดกระหม่อมพระราชทานพระบรมราชานุญาตให้จัดตั้ง “สภาอุณาโลมแดง” ขึ้น เมื่อวันที่ 26 เมษายน 2436 ซึ่งถือเป็นวันสถาปนาสภากาชาดไทย และทรงรับไว้ในพระบรมราชูปถัมภ์ มีสมเด็จพระศรีสวรินทิราบรมราชเทวี พระพันวัสสาอัยยิกาเจ้า (ขณะดํารงพระอิสริยยศที่ สมเด็จพระนางเจ้าสว่างวัฒนา พระบรมราชเทวี) ทรงเป็น “สภาชนนี” และต่อมาสภากาชาดสยามเปลี่ยนชื่อเป็น สภากาชาดไทย เมื่อปี พ.ศ. 2482 และในปัจจุบันมี สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงดํารงตําแหน่ง องค์สภานายิกา และสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงตําแหน่ง องค์อุปนายิกาผู้อํานวยการสภากาชาดไทย นอกจากนี้ เพื่อให้กิจการสภากาชาดไทยสามารถขับเคลื่อนการดําเนินงานในการบรรเทาทุกข์ บํารุงสุขให้กับประชาชนในพื้นที่จังหวัดต่าง ๆ ทั่วประเทศ องค์สภานายิกา จึงทรงพระกรุณาโปรดเกล้าโปรดกระหม่อมแต่งตั้งให้คู่สมรสของผู้ว่าราชการจังหวัดทุกจังหวัด ดํารงตําแหน่ง นายกเหล่ากาชาดจังหวัด ทําหน้าที่ สังคมสงเคราะห์ประชาชนที่ประสบความทุกข์ยากเดือดร้อน และผู้ด้อยโอกาส โดยเฉพาะในถิ่นทุรกันดาร และกิจการของสภากาชาดไทยในพื้นที่จังหวัด
"กระทรวงมหาดไทย ได้ดําเนินจัดทําสลากบํารุงสภากาชาดไทย ประจําปี 2565 จํานวน 100,000 ฉบับ ฉบับละ 100 บาท มูลค่าสลากฯ รวมทั้งสิ้น 10,000,000 บาท โดยขอความร่วมมือให้ส่วนราชการ/รัฐวิสาหกิจในสังกัดกระทรวงมหาดไทย จังหวัดทุกจังหวัด และหน่วยงานในสังกัดสํานักงานปลัดกระทรวงมหาดไทย จําหน่ายสลากฯ ซึ่งได้ทําการออกรางวัลสลากบํารุงสภากาชาดไทย ประจําปี 2565 ของกระทรวงมหาดไทย เมื่อวันที่ 18 ธันวาคม 2565 ณ เวทีกลาง หน้าหอสมุดประชาชน สวนลุมพินี กรุงเทพมหานคร มีรางวัล ทั้งสิ้น 51 รางวัล คือ รางวัลที่ 1 ทองคําแท่ง หนัก 20 บาท จํานวน 1 รางวัล รางวัลที่ 2 สร้อยคอทองคํา หนัก 5 บาท จํานวน 10 รางวัล และรางวัลที่ 3 สร้อยคอทองคํา หนัก 1 บาท จํานวน 40 รางวัล ซึ่งรางวัลที่ได้มีผู้ถูกรางวัลนั้นกระจายไปในหลายจังหวัด กระทรวงมหาดไทยจึงอํานวยความสะดวกในการรับรางวัล โดยมอบให้จังหวัดเป็นผู้มอบรางวัลให้แก่ผู้ถูกรางวัลในจังหวัดนั้น ๆ" นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า การออกสลากบํารุงกาชาดไทย เป็นสลากบํารุงการกุศลที่ได้รับอนุญาตจากเจ้าพนักงานตามกฎหมายให้สามารถจัดได้ปีละ 1 ครั้ง เพื่อมอบรายได้ให้กาชาดไว้ใช้จ่ายในกิจการสาธารณกุศลเท่านั้น เนื่องจากสภากาชาดไทยเป็นหน่วยงานที่มีภารกิจด้านการสาธารณกุศลเป็นที่ยอมรับทั้งในประเทศและต่างประเทศ ถือว่าเป็นการทําบุญร่วมกัน จึงขอเชิญชวนช่วยกันสื่อสารสร้างการรับรู้ให้กับพี่น้องประชาชนเพื่อเป็นส่วนหนึ่งในการสนับสนุนกิจการของสภากาชาดไทย เพื่อช่วยเหลือพี่น้องประชาชนผู้ตกทุกข์ได้ยากต่อไป
"สิ่งที่ทุกท่านได้ช่วยสภากาชาดในวันนี้ ด้วยการซื้อสลากบํารุงสภากาชาด 1 ใบ เงินที่ได้จําหน่ายสลากหลังหักค่าใช้จ่าย กระทรวงมหาดไทยจะนําขึ้นทูลเกล้าทูลกระหม่อมถวายองค์อุปนายิกาผู้อํานวยการสภากาชาดไทย เพื่อโดยเสด็จพระราชกุศลบํารุงสภากาชาดไทยในการช่วยเหลือผู้คนที่ตกทุกข์ได้ยาก ทั้งเรื่องหยูกยา เวชภัณฑ์ ข้าวของเครื่องใช้ที่จําเป็นต่อการดํารงชีวิตของพี่น้องประชาชน รวมถึงวัคซีนป้องกันโรคต่าง ๆ ถือเป็นการสร้างบุญร่วมกัน แต่ที่พิเศษกว่าคนอื่น คือ เป็นการทําบุญที่มีโชค และหลังจากนี้ ขอให้ได้ชักชวนเพื่อน ๆ ช่วยกันทําความดี ช่วยเหลือเพื่อนมนุษย์ผู้ตกทุกข์ได้ยาก และร่วมกิจกรรมบํารุงกาชาดกับกระทรวงมหาดไทย และสมาคมแม่บ้านมหาดไทย เพื่อเป็นส่วนหนึ่งในการบําบัดทุกข์ บํารุงสุข พี่น้องประชาชนในอนาคตต่อไป” นายสุทธิพงษ์ฯ กล่าวในช่วงท้าย